**Defensa de la vida**

Ara fa poca estona (migdia del diumenge), milers de barcelonins/es, i de catalans/es vinguts de diferents punts de Catalunya, hem dit

**No a l’ampliació de l’aeroport del Prat**

Aquest ampliació significaria:

\*Destrucció de La Ricarda: espai natural de pinedes i llacuna-zona humida, protector de 43 espècies d’aus protegides... Més alguns grups de flamencs arribats d’Àfrica, que hi fan estades ocasionals.

\*Un gran augment de la contaminació atmosfèrica, d’aquesta que, si passem d’un grau i mig d’augment de la temperatura global, farà que la vida humana en molts llocs del planeta esdevingui MOLT difícil.

\*També, més augment encara de la pol·lució local, que vol dir: més mala salut pública, més malalties respiratòries i (potser) més morts prematures.

\*Molt més turisme, parlen de 20 milions de turistes més l’any. Que implicarà també més hotels i restaurants.

I qui el demana, aquest disbarat? 200 entitats econòmiques i empresarials. Ja sabem què hi busquen... Què els importa, el territori? I les persones?

Però... AENA (l’empresa pública espanyola que gestiona els principals aeroports) promet que, si obté l’ampliació, per cada hectàrea que ocupi de La Ricarda en donarà 10 de verdes en altres llocs. Això fa tota la cara de ser una “promesa”. I, suposant que ho complís, no evitaria pas els perjudicis de tot tipus de les poblacions del Prat, Viladecans, Gavà... Ni evitaria l’allau de més turisme. Ni de més contaminació. Que ningú es deixi enganyar!

Però no es tracta només d’impedir l’ampliació d’aquest aeroport. Hi havia companys i companyes que venien de diferent punts i que estaven en contra de l’ampliació, però també aprofitaven l’ocasió per reivindicar:

\*La conservació dels aiguamolls (Empordà, delta de l’Ebre...).

\*Salvar la poca part que encara ens queda de platges no assetjades i destruïdes per hotels i instal·lacions similars.

\*Cuidar els boscos, que, de mal conservats, cremen amb facilitat.

\*Protegir totes les terres de conreu, i una nombrosa pagesia, que es guanyi bé la vida treballant-les.

I... tots i totes VOLEM DIR PROU a la destrossa del nostre territori en benefici dels rics (molts d’ells, lladres) que busquen qualsevol ocasió per fer-se, encara, més rics.

Per contra, volem DEFENSAR LA VIDA, la vida de les persones corrents, la vida dels nostres nets, i dels nets del nostres nets, i així...

Antoni Ferret